**Medeni zajtrk praznuje 10 let**

**Ustvarimo najštevilčnejši čebelarski pevski zbor in zapojmo Slakovo pesem Čebelar**

**Spoštovani učitelji, učiteljice, vzgojitelji in vzgojiteljice!**

Za nami je **10 let uspešnega sodelovanja, 10 let organiziranega medenega zajtrka** in s tem akcije slovenskih čebelarjev v šolah in vrtcih, ki z veseljem predstavljamo čebelarstvo najmlajšim. Tako vrtci kot osnovne šole ste našo akcijo sprejeli z odobravanjem in medeni zajtrk se je marsikje razvil v veliko več. Nastali so številni projekti in zgodbe, ki otroke v osnovnih šolah in vrtcih na prijeten način, prek igre in različnih dejavnosti seznanjajo s pomenom čebel, čebelarstva in ohranjanja okolja ter s čebeljimi pridelki. **HVALA Vam za vso dosedanjo podporo in pomoč pri prenosu znanja na najmlajše.**

Čebele nas spremljajo vse življenje in so ambasadorke čistega okolja. Otrokom so simbol pridnosti, varčnosti in skrbi za druge, odrasli občudujemo njihovo učinkovitost, socialni red in gospodarnost. To leto medeni zajtrk in z njim zgibanka Čebelica, moja prijateljica praznuje **10 let**. Ob tej priliki vas vabimo, da se nam pridružite**. Pomagajte nam ustvariti najštevilčnejši pevski zbor, ki bo usklajen kot čebelja družina, zapel vsem dobro poznano in priljubljeno pesem Čebelar ansambla Lojzeta Slaka, vsak na svoji lokaciji, a ob istem času.**

S tem želimo opomniti vse na pomen čebel v naravi in na našo dolžnost ohranjati čisto naravo. Vaša naloga je, da otroke naučite besedilo in se nam z vašim zborčkom pridružite v petek, **18.11.2016 ob 10. uri.** Povabilo k sodelovanju bomo poslali tudi vsem radijskim in TV postajam, glasbenim šolam, pevskim zborom,…. Prosili vas bomo tudi, da vaš nastop evidentirate (posnamete) in nam ga pošljete na elektronski naslov [cebelar.czs@gmail.com](mailto:cebelar.czs@gmail.com) za kasnejšo objavo na spletu. V kolikor se odločite, da se nam boste pridružili, vas prosimo, da nam na elektronski naslov [medeni.zajtrk@czs.si](mailto:medeni.zajtrk@czs.si) najkasneje do 15. oktobra 2016 pošljete izpolnjeno prijavnico z okvirnim številom otrok, ki jih boste vključili. Besedilo pesmi vam pošiljamo v nadaljevanju sporočila, kjer boste našli tudi povezave do različnih notnih zapisov.

Pridružite se nam! Več nas bo, bolje se nas bo slišalo!

Tanja Magdič l.r., Boštjan Noč l.r.,

Svetovalka za ekonomiko pri JSSČ Predsednik ČZS

Ansambel Lojzeta Slaka

**ČEBELAR - valček**

Solo kitica 2. del

Sonce šlo je za goro,

mrak je padel na zemljo,

pesem črička sliši se,

k večernem počitku vabi vse.

V mojem srcu je nemir

na jesenski ta večer,

tiho stopim sam čez prag,

grem v moj stari čebelnjak.

Kako lepo mi zašumijo,

kako lepo mi zadišijo,

a srcu mi spomin

na mlade dni budijo.

Čebelice, čebelice,

saj moje ste prijateljice,

pozabi vas nikdar

ta stari čebelar.

Solo refren 2. del

V mojem srcu je nemir

na jesenski ta večer,

čriček pesem je odpel,

a meni spomine čas je vzel.

Kako lepo mi zašumijo,

kako lepo mi zadišijo,

a srcu mi spomin

na mlade dni budijo.

Čebelice, čebelice,

saj moje ste prijateljice,

pozabi vas nikdar

ta stari čebelar.

Solo refren 3. del

Pozabi vas nikdar

ta stari čebelar.

**Povezave do notnih zapisov:**

<http://www.akordi.eu/2246/Lojze-Slak/Cebelar/>

<http://www.trzalica.com/index.php/akordi/akordi-slovenskih-izvajalcev/slo-jkl/189-lojze-slak/597-pdf-cebelar-note>

<http://www.trzalica.com/index.php/akordi/akordi-slovenskih-izvajalcev/slo-jkl/189-lojze-slak/537-cebelar>